b'\n_START_ARTICLE_\nVeliki vezir\n_START_PARAGRAPH_\nVeliki vezir (osmansko tur\xc5\xa1ko: \xd8\xb5\xd8\xaf\xd8\xb1 \xd8\xa7\xd8\xb9\xd8\xb8\xd9\x85\xe2\x80\x8e ali \xd9\x88\xd8\xb2\xdb\x8c\xd8\xb1 \xd8\xa7\xd8\xb9\xd8\xb8\xd9\x85\xe2\x80\x8e, Vezir-i Azam ali Sadr-\xc4\xb1 Azam, tur\xc5\xa1ko: Sadrazam, iz perzijskega \xd9\x88\xd8\xb2\xd9\x8a\xd8\xb1, wazir \xe2\x80\x93 tisti, ki nosi breme, pomo\xc4\x8dnik) je bil najuglednej\xc5\xa1i minister sultana Osmanskega cesarstva z absolutnim polnomo\xc4\x8djem, ki ga je na\xc4\x8deloma lahko razre\xc5\xa1il samo sultan. Imel je najvi\xc5\xa1ji polo\xc5\xbeaj v upravni in voja\xc5\xa1ki hierarhiji cesarstva, bil nosilec sultanovega pe\xc4\x8data in je skliceval posvete vseh drugih vezirjev, ki so sodelovali pri re\xc5\xa1evenju dr\xc5\xbeavnih zadev. Vezirji, ki so prisostvovali na tak\xc5\xa1nih sejah, so se imenovali vezirji kubbealt\xc4\xb1, kar dobesedn pomeni vezirji pod kupolo (v pala\xc4\x8di Topkapi). Sede\xc5\xbe velikega vezirja je bil v Visoki porti._NEWLINE_Veliki vezir (vaz\xc4\xabr-e azam) je tudi uradni naslov ministrskega predsednika pakistanske vlade. Njegovi ministri se imenujejo vezirji._NEWLINE_V za\xc4\x8detnih obdobjih Osmanskega cesarstva se je uporabljal samo naslov vezir. Prvi osmanki vezir z naslovom velikega vezirja je bil \xc4\x8candarli Kara Halil Hajredin Pa\xc5\xa1a. Namen novega naslova je bil razlikovati nosilca sultanovega pe\xc4\x8data od drugih vezirjev. Na za\xc4\x8detku se je pogosteje uporabljal naslov vezir-i \xc3\xa2zam, katerega je postopoma zamenjal naslov sadrazam, oba naslova pa sta v praksi pomenila velikega vezirja. V dolgi zgodovini Osmanskega cesarstva so se veliki vezirji imenovali tudi sadr-\xc4\xb1 \xc3\xa2l\xc3\xae (visoki vezir), vekil-i mutlak (absolutni poobla\xc5\xa1\xc4\x8denec), s\xc3\xa2hib-i devlet (gospodar dr\xc5\xbeave) ter serdar-\xc4\xb1 ekrem, serdar-\xc4\xb1 azam in z\xc3\xa2t-\xc4\xb1 \xc3\xa2saf\xc3\xae (vezirska osebnost)._NEWLINE_V k\xc3\xb6pr\xc3\xbcl\xc3\xbcjevskem obdobju (1656-1703) je v cesarstvu vladala vrsta mo\xc4\x8dnih velikih vezirjev, ki so bili ve\xc4\x8dinoma iz albanske dru\xc5\xbeine K\xc3\xb6pr\xc3\xbcl\xc3\xbc. Za to obdobje je zna\xc4\x8dilna relativna neu\xc4\x8dinkovitost osmanskih sultanov, ki so velik del svoje izvr\xc5\xa1ilne oblasti prenesli na ni\xc5\xbeje nivoje, predvsem na velike vezirje._NEWLINE_Po tanzimatskem obdobju Osmanskega cesarstva v 19. stoletju so veliki vezirji prevzeli vlogo, ki je bila podobna vlogi ministrskega predsednika v takratnih zahodnih monarhijah._NEWLINE_Osmansko cesarstvo je imelo 292 velikih vezirjev. Zadnji med njimi je bil Ahmed Tevfik Pa\xc5\xa1a, ki je bil na tem polo\xc5\xbeaju do 4. novembra 1922.'